open-index/open-wikipedia-markdown huggingface dataset:
שיעור ילודה

בדמוגרפיה, **שיעור ילודה** (באנגלית: **Crude birth ratio** או **CBR**, משמע שיעור ילודה גולמי) באוכלוסייה מסוימת הוא מדד למספר הלידות המתרחשות בה, וזאת ביחס לגודל אותה אוכלוסייה וביחידת זמן קבועה. בדרך כלל מבטאים שיעורי ילודה את מספר הלידות לכל 1,000 נפש לשנה. באופן זה שיעור ילודה של 20 באוכלוסייה של 100,000 איש משמעו 2,000 לידות באותה אוכלוסייה בשנה. נתוני שיעור הילודה יחד עם שיעור התמותה מאפשרים לחשב את שיעור הריבוי הטבעי. בתוספת נתונים על שיעור ההגירה (בישראל מדובר על הפחתה של מספר היורדים ממספר העולים), ניתן לחשב את שיעור הגידול באוכלוסייה.
שיעור הילודה משמש להשוואה סטטיסטית בין תקופות, כדי לבחון מגמות דמוגרפיות, וכן להשוואה בין מדינות.

ב-2012, שיעור הילודה העולמי היה 19.15, אוכלוסיית העולם כ-7.1 מיליארד, ומספר הלידות העולמי היה כ-136 מיליון. בישראל, שיעור הילודה גבוה מהשיעור העולמי. בשנים האחרונות הוא נע סביב 21. ב-2011 התרחשו בישראל כ-166 אלף לידות, וגודל האוכלוסייה היה כ-7.8 מיליון נפש.

### שיעורי ילודה בעולם

## קישורים חיצוניים

* 
* 
* 

## ראו גם
שיעור פריון כולל

## הערות שוליים

קטגוריה:ביוסטטיסטיקה
קטגוריה:דמוגרפיה
קטגוריה:ערכים שבהם תבנית בריטניקה אינה מתאימה
יום התקנים העולמי

**יום התקנים העולמי** נחגג בעולם מדי שנה ב־14 באוקטובר. היום מכבד את המאמצים של אלפי מומחים לפתח תקנים בהתנדבות וללא תשלום בתוך ארגוני פיתוח סטנדרטים כגון הנציבות הבינלאומית לאלקטרוטכניקה (IEC), ארגון התקינה הבינלאומי (ISO), איגוד הטלקומוניקציה הבינלאומי (ITU), אגודת מהנדסי חשמל ואלקטרוניקה (IEEE), כוח המשימה ההנדסי של האינטרנט (IETF). המטרה של היום התקנים הבינלאומי היא העלאת את המודעות בקרב רגולטורים, תעשיינים וצרכנים באשר לחשיבותם של תְּקִינָה (סְטַנְדַּרְטִיזַצְיָה ) לכלכלה העולמית.

ה־14 באוקטובר נבחר במיוחד כדי לציין את התאריך שבו, בשנת 1946, נציגים מ-25 מדינות התכנסו לראשונה בלונדון והחליטו ליצור ארגון בינלאומי שיתמקד בקידום תקינה. למרות שרק שנה לאחר הפגישה ארגון התקינה הבינלאומי הוקם, ויום התקנים העולמי נחגג לראשונה רק ב־1970.

מסביב לעולם פעילויות שונות שנבחרו על ידי גופים לאומיים לציון היום. בארצות הברית חגיגות יום התקנים העולמי מתקיימות ב־23 באוקטובר.

## קישורים חיצוניים

* 

## הערות שוליים

קטגוריה:אירועים בחודש אוקטובר
קטגוריה:מועדים בין-לאומיים
קטגוריה:תקנים
ירבוע גדול

**ירבוע גדול** (שם מדעי: *Jaculus orientalis*) הוא מין מכרסם ממשפחת הירבועיים החי באזורי מדבר באפריקה ובאסיה וחי גם בישראל.

## תיאור
הירבוע חי במדבריות, בחולות ובשיחים באזורים יבשים שונים וכן בשדות. הוא נצפה במדינות הבאות: אלג'יריה, מצרים, ישראל, לוב, מרוקו, ערב הסעודית ותוניסיה.

אורך גופו של הירבוע הגדול 9.5 עד 16 ס"מ. רגליו האחוריות ארוכות בהרבה מרגליו הקדמיות. לו זנב ארוך של 12.8 עד 25 ס"מ המכוסה פרווה דקה וקצרה, ובקצהו ציצת שיער שחור ולבן. משקלו הממוצע של הירבוע כ-139 גרם. הזכר גדול במקצת מהנקבה. הם נעים בקפיצות באמצעות שתי רגליהם האחוריות, בצורה המאפשרת להם לנוע במהירות תוך חיסכון באנרגיה. עיניו ואוזניו הגדולות מסייעות לו לזהות טורפים ואיומים בסביבתו.

הירבוע הגדול פעיל בלילה. את מהלך היום הוא מבלה במחילתו ובכך נמנע מהחום. בחודשי החורף יכולים הירבועים לישון זה על גבי זה לשמירת חום גופם. הוא ניזון ממיני צומח רבים ואף מפטריות מדבר. הוא משתמש ברגליו הקדמיות לחיפוש מזון בחול.

הנקבות ממליטות בכל המלטה 2–8 גורים. משך ההיריון 40 יום. לאחר ההמלטה נשארת האם קרוב לגוריה במחילה, ומספקת לגוריה מזון והגנה. בתחילת חייהם אורך רגליהם הקדמיות והאחוריות דומה, הזנב קצר, הם ללא פרווה ועיניהם ואוזניהם סגורות. בארבעת השבועות הראשונים של חייהם נעים הגורים באמצעות רגליהם הקדמיות וגרירת גופם ורגליהם האחוריות, ולאחר מכן הם מסוגלים לנוע באמצעות ארבע רגליהם. בגיל של כשבעה שבועות הם מסוגלים לנוע באמצעות שתי רגליים בלבד. הם פוקחים את עיניהם לאחר חמישה שבועות. הם מגיעים לעצמאות בגיל 8–10 שבועות ומגיעים לבגרות מינית בגיל 8–12 חודשים.

הירבועים הם חיות חברתיות, ופעמים רבות נמצאים יחד קבוצות. הם מסוגלים לשחק אחד עם השני. הם חופרים מחילות בחולות המדבר, לעומק של 75 עד 175 ס"מ, ולאורך של עד 2.5 מטר.

בישראל נפוץ הירבוע הגדול בנגב. בעבר נצפה הירבוע בתל שוקת, בתל ערד, בדרום מדבר יהודה, מערד לבאר שבע, דרומה מנחל סכר, בירוחם ובמשאבי שדה. הירבוע הגדול סובל מפגיעה בבית הגידול בשל קיטוע, קרקעות המשמשות למרעה שמפחיתות את המזון הזמין וחרישה לצורכי חקלאות הפוגעת במחילותיו.

## קישורים חיצוניים

* 
* ד"ר אודי קולומבוס, סקר ירבוע גדול בפארק הלס. דו"ח מסכם 2022, באתר רשות הטבע והגנים
* Wiest, W. 2006. "Jaculus orientalis" (On-line), *Animal Diversity Web*. Accessed October 14, 2014

## הערות שוליים

קטגוריה:טקסונים שתוארו בידי יוהאן כריסטיאן ארקסלבן
קטגוריה:ירבועיים
קטגוריה:ארץ ישראל: מכרסמים
קטגוריה:מרוקו: יונקים
קטגוריה:מצרים: יונקים
קטגוריה:ערב הסעודית: יונקים
קטגוריה:בעלי חיים במדבריות המזרח התיכון
קטגוריה:בעלי חיים שתוארו ב-1777
קטגוריה:הסהרה: בעלי חיים
קטגוריה:לוב: יונקים
יצחק כבשנה

ממוזער|250px|יצחק כבשנה (1972)
ממוזער|קברי יצחק כבשנה ורעייתו חנה ממייסדי המושבה כנרת בבית הקברות כנרת

**יצחק כבשנה** (2 בפברואר 1888 – 18 באפריל 1981) היה ממקימי תנועת הפועל הצעיר וממייסדי מושב עין גנים. הוגדר על ידי בן-גוריון כפועל הטוב ביותר בארץ.

## קורות חיים
כבשנה נולד בעיר פלונסק שבפולין ליוסף חיים כבשנה ולרחל מלכה (לבית שיטקו). למד בחדר יחד עם דוד בן-גוריון והצטרף לאגודת עזרא שייסד בן-גוריון ב-1900.

ב-1905 עלה לארץ במסגרת העלייה השנייה והחל לעבוד בפרדסי פתח תקווה. במקביל הקים את שם את מפלגת הפועל הצעיר והיה שותף להקמת מושב עין גנים.

ב-1910 נאלץ לחזור לפולין כדי להתגייס   (עקב היותו בעל אזרחות פולנית). יחד איתו חזר להתגייס גם חברו שלמה לביא. עם סיום הטירונות רכשו השניים דרכונים מזויפים, ערקו מהצבא וחזרו ארצה. עם חזרתו החל כבשנה לעבוד בנטיעות ביער הרצל ובבן שמן תוך שהוא מסייע ליצחק וולקני-אלעזרי. בהמשך מינה אותו וולקני למנהל עבודת הנטיעות.

באוקטובר 1913 נשא לאישה את חנה סוקלבר. לאחר הנישואין עברו בני הזוג לגור במושבה כנרת שם עברו לגור בביתו של רפאל ברז'ינסקי שהחליט לרדת לאוסטרליה. במושבה מילא כבשנה תפקידים ציבוריים שונים ומונה כמוכתר המושבה.

לאחר התיישבותם בכנרת שכנע כבשנה את הוריו לעלות ארצה ויישב אותם בסמוך למושבה.

בתקופת מלחמת העולם הראשונה מונה כבשנה על ידי הטורקים, מתוקף תפקודו כמוכתר, לגייס איכרים עם עגלות וסוסים עבור המאמץ המלחמתי. יצחק התגייס גם הוא וירד עם צי העגלות ואיכרי הגליל לבאר שבע וביצע משם משלוחים עד אל עריש ותעלת סואץ. ב-1917 עם ההתקדמות צפונה של הכוחות הבריטים של אדמונד אלנבי נסוגו הטורקים ולאיכרים התאפשר לחזור לביתם. באותה תקופה החל גירוש תל אביב, אלפי יהודים ממרכז הארץ גורשו על ידי הטורקים לגליל, וכבשנה היה בצוות שפעל למצוא להם מחסה, מזון ועבודה במושבות יבנאל וכנרת.

לחנה ויצחק כבשנה נולדו חמישה ילדים. אחת מבנותיו נישאה לאריק נחמקין מנהלל.

ב-1977 נפטרה אשתו. הוא נפטר ב-1981 בנהלל עת ביקר בברית נינו. הובא למנוחות בבית הקברות כנרת.

## קישורים חיצוניים
* 
* 
* משפחת כבשנה באתר המושבה כנרת
* יצחק כבשנה  באתר "מלון בכל מקום"
* יצחק כבשנה באתר "ראשונים" פתח תקווה

## הערות שוליים

קטגוריה:אנשי העלייה השנייה
קטגוריה:חברי הפועל הצעיר
קטגוריה:אישים הקבורים בבית הקברות כנרת
קטגוריה:מגורשי תל אביב
קטגוריה:מייסדי מושבים
קטגוריה:עין גנים: אישים
קטגוריה:כנרת (מושבה): אישים
קטגוריה:פלונסק: אישים
קטגוריה:ישראלים ילידי פולין
קטגוריה:ישראלים שנולדו ב-1888
קטגוריה:ישראלים שנפטרו ב-1981
פאייטוויל (פירושונים)

**פאייטוויל** (באנגלית: **Fayetteville**) הוא שמם של מספר מקומות בארצות הברית אשר נקראים על שמו של המרקיז דה לה פאייט.
ת'ורנטון

**ת'ורנטון** (באנגלית: **Thornton**) היא עיר במדינת קולורדו שבארצות הברית. ת'ורנטון נמצאת 16 ק"מ צפון-מזרחית מבירת קולורדו, דנוור. על פי לשכת מפקד האוכלוסין של ארצות הברית, מתגוררים בעיר 118,772 תושבים נכון לאפריל 2010, גדילה של 44.2% ממפקד האוכלוסין של ארצות הברית לשנת 2000, אז מנתה העיר 82,384 תושבים. ת'ורנטון העיר השישית בגודל אוכלוסייתה במדינת קולורדו.

## היסטוריה
ת'ורנטון הייתה מורכבת אך ורק מאדמות חקלאיות עד שנת 1953, אז רכש סאם הופמן קרקעות כ-11 ק"מ צפונית מדנוור. העיר שהופמן התחיל הייתה הקהילה המתוכננת הראשונה במחוז אדמס והראשונה שמציעה שירותים עירוניים מהיטל מס יחיד, כולל שירותי בילוי ואיסוף זבל חינם. העיר נקראת על שמו של מושל קולורדו לשעבר דן ת'ורנטון. האגודה הקהילתית של ת'ורנטון (Thornton Community Association) נוסדה בשנת 1954 כדי להדריך את התפתחות הקהילה החדשה. עד סוף שנת 1955, ת'ורנטון מנתה 5,500 תושבים במעל ל-1,200 בתים. האגודה הקהילתית של ת'ורנטון הייתה חיונית וסייעה ליישוב הקהילתי להפוך לעיר בשנת 1956. אוייר לירי נבחר לראש העיר הראשון.

## גאוגרפיה ואוכלוסין
על פי לשכת מפקד האוכלוסין של ארצות הברית, שטחה הכולל של העיר הוא 70.4 קמ"ר, מתוכם 69.6 קמ"ר אדמה ו-0.77 קמ"ר מים.

על פי מפקד האוכלוסין של שנת 2000, היו בעיר 82,384 תושבים, 28,882 משקי בית, ו-21,517 משפחות. צפיפות האוכלוסייה הייתה 1,184.2 נפש לקמ"ר. היו בעיר 29,573 יחידות דיור בצפיפות ממוצעת של 425.1 דירות לקמ"ר. העיר התחלקה ל:
* 82.71% לבנים
* 1.46% אפרו אמריקאים
* 1.12% אינדיאנים
* 2.50% אסיאתים
* 8.96% מגזע אחר
* 3.14% משני גזעים או יותר

ההכנסה החציונית למשק בית בעיר הייתה $54,445 וההכנסה החציונית למשפחה הייתה $58,742. ההכנסה החציונית לגברים הייתה $40,098 לעומת $29,982 לנשים. ההכנסה לנפש הייתה $41,471. בערך 4.0% מהמשפחות ו-5.2% מהאוכלוסייה היו מתחת לקו העוני, מהם 6.4% מתחת לגיל 18 ו-4.5% מגיל 65 ומעלה.

## קישורים חיצוניים

* 

קטגוריה:קולורדו: ערים
קטגוריה:יישובים שהוקמו ב-1956
פאייטוויל

**פאייטוויל** (באנגלית: **Fayetteville**) היא בירת מחוז קמברלנד במדינת קרוליינה הצפונית שבארצות הברית. בעיר השוכנת על גדות נהר קייפ פיר מתגוררים כ-200,000 תושבים (נכון ל-2010), מה שהופך אותה עיר השישית בגודלה בקרוליינה הצפונית, ובמטרופולין שלה מתגוררים למעלה מ-360,000 תושבים.

צפונית לעיר נמצא הבסיס פורט בראג של צבא ארצות הברית.

## היסטוריה
לאחר דיכוי מרידות של הילידים המקומיים בקרוליינה הצפונית בתחילת המאה ה-18 החלה התיישבות במעלה נהר קייפ פיר. מתיישבים סקוטים מההיילנדס הקימו במעלה הנהר את ההתיישבויות קמפבלטון וקרוס קריק.

סוחרים מעיר הנמל וילמינגטון רצו עיירה בנהר קייפ פיר כדי לאבטח את המסחר שלהם עם פנים הארץ. הם חששו שאנשים יעדיפו להעביר סחורות בנהר פי די ומשם אל נמל צ'ארלסטון בקרוליינה הדרומית. בהתאם לכך הם שכרו שטחים בקרוס קריק והקימו את עיירתם.

במהלך מלחמת העצמאות של ארצות הברית, שפרצה ב-1775, המתיישבים הסקוטים תמכו בכתר הבריטי ונותרו נאמנים לו, אך הם הובסו בסופו של דבר על ידי תומכי העצמאות. לאחר המלחמה הוחלט לאחד את קמפבלטון וקרוס קריק לעיירה אחת שנקראה פאייטוויל, על שם המרקיז דה לה פאייט, גנרל צרפתי שעזר לתומכי העצמאות במלחמה. לה פאייט עצמו גם ביקר בפאייטוויל ב-1825.

ב-1789 התכנסה בעיר האספה של קרוליינה הצפונית שאשררה את חוקת ארצות הברית. פאייטוויל הייתה מועמדת להיות בירת המדינה החדשה, אך בסופו של דבר נבחרה ראלי.

במרץ 1865, במהלך מלחמת האזרחים האמריקנית, פאייטוויל הותקפה על ידי כוח של 60,000 בפיקודו של ויליאם שרמן. הכוח השמיד מאגר נשק של הקונפדרציה ששכן בעיר ולאחר מכן גם החריב אותה.

ב-20 באוקטובר 1898 ערכו דמוקרטים דרומיים עצרת גדולה בפאייטוויל, בשיתוף ארגון עליונות לבנה בשם "החולצות האדומות". עצרת זו סימנה את תחילתן של המהומות הגזעיות בווילמינגטון.

בעשורים שלאחר מכן העיר שוקמה, ולאחר מלחמת העולם הראשונה היא גדלה באופן משמעותי.

## כלכלה
כלכלת העיר מסתמכת בעיקר על משרות בבסיסים הצבאיים באזור. בנוסף יש באזור העיר מספר מפעלים של תעשיית הנשק האמריקאית.

## חינוך
בעיר פועלות מספר אוניברסיטאות ומכללות, בהן אוניברסיטת המדינה פאייטוויל והאוניברסיטה המתודיסטית.

## תחבורה
את העיר משרת נמל התעופה האזורי פאייטוויל, הנמצא במרחק של 6 קילומטרים דרומית למרכז העיר.

בעיר עוברים מספר קווי רכבת, המקשרים בין היתר לערים ניו יורק ומיאמי.

## תרבות

למרות גודלה הקטן של העיר, היא זוכה להתייחסיות תרבותיות במוזיקה, ספורט וסרטים. הראפר ג'יי קול גדל בעיירה ועל כן מזכיר אותה ואת שכונותיה ותושביה המפורסמים ברבים משיריו.
מלבד תושבי העבר המפורסמים שגדלו בעיר, גם בסיס הצבא המפורסם מזכה את העיירה באזכורים בסרטים הוליוודים ובשירים של אמנים מפרוסים, כדוגמת האזכור אליה זכתה בשיר "Look Around" של להקת "רד הוט צ'ילי פפרז".

## ערים תאומות
* 

## קישורים חיצוניים

* 
* 

## הערות שוליים

קטגוריה:קרוליינה הצפונית: ערים
קטגוריה:יישובים שהוקמו ב-1762
כבריאס

**כבריאס** (ביוונית: Χαβρίας, בלטינית: **Chabrias**; 429-356 לפנה"ס בקירוב) היה מצביא אתונאי מהולל בן המאה ה-4 לפנה"ס. ב-388 לפנה"ס הוא ניצח באייגינה צבא משותף לספרטנים ולאייגינים בפיקודו של גורגופאס. אחר כך פיקד על הצי המלחמתי שנשלח לסייע לאוואגורס, מלך קפריסין, במלחמתו נגד הפרסים.

ב-378 לפנה"ס, לאחר שכרתה אתונה ברית עם תבאי כנגד ספרטה, הדף כבריאס בהצלחה את כוחותיו הרבים יותר של אגסילאוס השני ליד תבאי. כשהסתערו לעברו חייליו של אגסילאוס, הורה כבריאס לאנשיו להישאר על עומדם ולא לתקוף, כשחודי כידוניהם פונים מעלה ולא לעבר האויבים ומגיניהם שעונים על ברכם השמאלית ולא נשענים על כתפם. החיילים השכירים שבפיקודו נשמעו מיד לפקודתו ללא כל היסוס, ולאחר מכן ביצעו עמיתיהם, לוחמי הגדוד הקדוש של תבאי בפיקודו של גורגידאס. "הפגנת בוז" זו עצרה על פי המסופר את התקדמותם של החיילים הספרטנים, וזמן קצר לאחר מכן אגסילאוס נסוג.

ב-376 לפנה"ס נחל כבריאס ניצחון מכריע על הצי הספרטני בקרב ליד נקסוס, אך למרות שיכול היה להשמיד את הצי הספרטני, השתהה כדי לאסוף את גופות החללים של ציו בזוכרו את גורל המצביאים האתונאים לאחר קרב ארגינוסאי. מאוחר יותר, כאשר עברו האתונאים לצד הספרטנים, הדף את צבא אפמינונדס למרגלות חומות קורינתוס.

ב-366 הואשם יחד עם קליסטרטוס בבגידה, משום שיעץ להסגיר את אורופוס לידי התבאנים. הוא זוכה מאשמה זו, וזמן קצר אחר כך קיבל על עצמו לשמש כמצביא בשירותו של טאוס מלך מצרים, שהתגונן מפני כיבושה מחדש של ממלכתו על ידי הפרסים. כשפרצה מלחמת בעלות הברית (357 לפנה"ס), פיקד כבריאס יחד עם כארס על הצי האתונאי. הוא נהרג בהתקפה על כיוס.

## מקורות

* Anderson, J. K. (1963). "The Statue of Chabrias". *American Journal of Archaeology* 67 (4): 411–413.
* Bianco, Elisabetta (2000). "Chabrias Atheniensis". *Rivista Storica dell’ Antichità* 30: 47–72.
* Burnett, Anne Pippin and Edmonson, Collin N. (1961). "The Chabrias monument in the Athenian Agora". *Hesperia* 30 (1): 74–91.
* Pritchett, W. Kendrick (1974). *The Greek State at War*. London, University of California Press. pp. 72–77.


## קישורים חיצוניים
* 

## הערות שוליים

קטגוריה:אתונה העתיקה
קטגוריה:אישים שחיו במאה ה-4 לפנה"ס
תחרות העל בבאקו 2014

תחרות העל בשחמט התקיימה בבאקו בין התאריכים 1 באוקטובר ל-15 באוקטובר 2014. בתחרות התקיימו אחד עשר סיבובים בשיטת ליגה. 
התחרות הייתה בקטגוריה 21 (מד כושר ממוצע 2752). המשחקים היו במתכונת קלאסית (120 דקות ל-40 המסעים הראשונים, 60 דקות נוספות ל-20 המסעים הבאים, ומהמסע ה-61 ועד לסיום המשחק עוד 15 דקות בתוספת 30 שניות לכל מסע).

## תוצאות התחרויות

## משחקי התחרות

## קישורים חיצוניים

* אתר רשמי של התחרות, באתר פיד"ה 
* סיכום סיבוב ראשון, באתר theweekinchess 
* סיכום סיבוב שני, באתר theweekinchess 
* סיכום סיבוב שלישי, באתר theweekinchess 
* סיכום סיבוב רביעי, באתר theweekinchess 
* סיכום סיבוב חמישי, באתר theweekinchess 
* סיכום סיבוב שישי, באתר theweekinchess 
* סיכום סיבוב שביעי, באתר theweekinchess 
* סיכום סיבוב שמיני, באתר theweekinchess 
* סיכום סיבוב תשיעי, באתר theweekinchess 
* סיכום סיבוב עשירי, באתר theweekinchess 
* סיכום התחרות, באתר theweekinchess 

קטגוריה:תחרויות העל בשחמט
קטגוריה:תחרויות שחמט ב-2014
קטגוריה:באקו: תחרויות ספורט
קטגוריה:2014 באירופה
אלברט פיירפוינט

**אלברט פיירפוינט** (**Albert Pierrepoint**; 30 במרץ 1905 – 10 ביולי 1992) היה אחד התליינים המפורסמים ביותר בבריטניה במאה ה-20. במהלך 25 שנותיו כתליין הוציא להורג למעלה מ-400 נידונים, לרבות 200 פושעי מלחמה נאצים.

## תולדות חייו
100px|ממוזער|ימין|הנרי פיירפוינט, אביו של אלברט
פיירפוינט נולד ביורקשייר. עיסוקם הצדדי של אביו ודודו כתליינים השפיע עליו ללכת בדרכם. בילדותו החל לעבוד במנסרה ומשבגר היה למוביל סחורות ובהמשך לבעל פאב. מ-1932 נכלל שמו ברשימת התליינים בבריטניה, כעיסוק מקביל לעבודתו האזרחית. תחילה היה עוזר תליין וב-1941 היה לתליין ראשי. ב-1943 נשא פיירפוינט אשה (שלמדה על עיסוקו כתליין רק לאחר נישואיהם). לא נולדו להם ילדים. הם התגוררו בקרבת מנצ'סטר.

ב-1956 התפטר פיירפוינט מתפקידו כתליין בנימוק של מחלוקת לגבי שכר הטרחה שהגיע לו, אם כי אפשר שגמר בדעתו להתפטר ממילא. הוא צבר בשירותו מוניטין כה טובים כתליין מקצועי, מאופק ודיסקרטי עד שמשרד הפנים הבריטי פנה אליו שיחזור בו מהתפטרותו, פנייה ללא תקדים אל תליין בבריטניה. הוא סירב. שמונה שנים אחר כך, ב-1964, בוטל עונש המוות בבריטניה.

בשנת 1974 פורסמה האוטוביוגרפיה שלו בשם Executioner: Pierrepoint. אפשר שבשלהי חייו הפך למתנגד לעונש המוות, אך טענה זו שנויה במחלוקת.

פיירפוינט ואשתו עברו בשלהי חייהם לגור בעיר סאות'פורט, ושם נפטר בשנת 1992.

## שירותו כתליין
במהלך שירותו כתליין הוציא פיירפוינט להורג בתלייה נידונים בבריטניה, גיברלטר ומצרים ובאירלנד. כמו כן, המוניטין שצבר הביאו להזמנתו לגרמניה ואוסטריה לאחר מלחמת העולם השנייה כדי להוציא להורג פושעי מלחמה גרמנים, שנדונו למוות בסדרה של משפטים צבאיים שנערכו על ידי שלטונות הכיבוש הבריטים. בשנים 1945-1949 נסע אליהן בחשאי 25 פעמים כדי להוציא להורג 200 נידונים. רוב ההוצאות להורג נערכו בכלא המלין בגרמניה; לא פעם ביצע פיירפוינט תלייה של מספר נידונים ברצף. בין הנידונים הנאצים שתלה היו פרנץ הסלר, אברהרד שנגארט, יוהנה בורמן, אירמה גרזה, יוזף קרמר, מקס פאולי ואנטון טומאן וכן ויליאם ג'ויס וג'ון אמרי (בבריטניה). העיתונות גילתה את זהותו והוא הפך עקב כך למעין ידוען, המבצע את גזרי דין הצדק שנגזרו על הפושעים הנאצים. ההכנסה הנוספת לה זכה עקב ההוצאות להורג בגרמניה ואוסטריה אפשרה לו לחדול מלהוביל סחורות ולהפוך לבעל פאב.

מספר האנשים שפיירפוינט הוציא להורג איננו מוסכם: הוא לא גילה מעולם את המספר המדויק, וההערכות עליו הגיעו עד ל-608, אך ככל הנראה המספר הנכון הוא 435, מהם לפחות 17 נשים.

בשנת 2005 הופק סרט הקולנוע הבריטי "התליין האחרון" אודות חייו של פיירפוינט ועיסוקו כתליין, בו גילם טימותי ספול את דמותו. בשנה שלאחר מכן הופק אודותיו סרט דוקומנטרי. שתי ביוגרפיות נכתבו אודות פיירפוינט.

## לקריאה נוספת
* איתמר לוין, **עדים ראשונים, עדויות ניצולים במחנה ברגן-בלזן, 1945**, הוצאת אוצר המשפט, 2021

## קישורים חיצוניים

* כתבה על פיירפוינט, באתר האינדפנדנט
* על פיירפוינט, באתר British Bottle Forum
* ריאיון עם פיירפוינט, באתר ה-BBC

## הערות שוליים

קטגוריה:בריטים
קטגוריה:שלטון הכיבוש של בעלות הברית בגרמניה
קטגוריה:הוצאות להורג: פושעי מלחמה נאצים
קטגוריה:תליינים
קטגוריה:בריטים שנולדו ב-1905
קטגוריה:בריטים שנפטרו ב-1992
וסטמינסטר (קולורדו)

**וסטמינסטר** (באנגלית: **Westminster**) היא עיר במדינת קולורדו שבארצות הברית. וסטמינסטר היא העיר השביעית בגודלה מבחינת אוכלוסייה בקולורדו. על פי נתוני לשכת מפקד האוכלוסין של ארצות הברית, אוכלוסיית וסטמינסטר מנתה 106,114 תושבים נכון ל-2010. וסטמינסטר היא פרבר צפון-מערבי של דנוור.

ביולי 2006 דורגה וסטמינסטר במקום ה-24 ברשימת היישובים שהכי כדאי לחיות בהם בארצות הברית של המגזין האמריקני Money.

## היסטוריה
280px|ממוזער|טירת וסטמינסטר הנמצאת בתחום היישוב ואשר על שמה נקרא הישוב
בשנת 1858 התגלה זהב בעמק הנהר סאות פלאט והדבר גרם לכך שהאזור בו נמצאת כיום וסטמינסטר זכה לתשומת לב רבה בקרב תושבי ארצות הברית. בעקבות כך אנשים רבים ממזרח ארצות הברית החלו להתיישב בקולורדו במקום בקליפורניה.

לאחר שהמתיישב הלבן הראשון באזור, פלזנט דה-ספיין (Pleasant DeSpain), בנה את ביתו באזור זה בשנת 1870 בשטח שהשתרע על 160 דונם, האזור שבו התיישב נודע מאותה העת ואילך בשם צומת דה-ספיין (DeSpain Junction) ואזור זה החל למשוך אליו גם מתיישבים אחרים, בהם מגדל הסוסים אדוארד ברוס בולס (Edward Bruce Bowles) אשר לקח חלק בבניית מוסך הרכבת בעיר במהלך 1881. בשנת 1885 יזם הנדל"ן מקונטיקט ס. ג'יי. האריס הגיע לצומת דה-ספיין והחל לקנות קרקעות. בעקבות כך בהמשך שונה שמו של היישוב ל"האריס".

בשנת 1891 החלה בניית טירת וסטמינסטר בתחום היישוב. כאשר היישוב עבר קורפורציה בשנת 1911 שונה שמה ל"וסטמינסטר" על שם טירת וסטמינסטר הנמצאת ביישוב.

## דמוגרפיה
על פי מפקד האוכלוסין של ארצות הברית, נכון לשנת 2000 היו בעיר 100,940 תושבים, 38,343 משקי בית ו-26,034 משפחות. צפיפות אוכלוסייה הייתה 1,236.9 נפש לקמ"ר. היו בעיר 39,318 יחידות דיור בצפיפות ממוצעת של 481.8 דירות לקמ"ר. 84.19% מהתושבים הם לבנים, 1.23% אפרו-אמריקאים, 0.74% אינדיאנים, 5.48% אסיאתים, 5.52% מגזע אחר ו-2.76% משני גזעים או יותר.

ההכנסה החציונית למשק בית בעיר הייתה $56,323 וההכנסה החציונית למשפחה הייתה $63,776. ההכנסה החציונית לגברים הייתה $41,539 לעומת $31,568 לנשים. ההכנסה לנפש הייתה $25,482. בערך 3.1% מהמשפחות ו-4.7% מהאוכלוסייה היו מתחת לקו העוני, מהם 5.1% מתחת לגיל 18 ו-6.3% מגיל 65 ומעלה.

## גאוגרפיה
העיר משתרעת על שטח של כ-85 קילומטרים רבועים, מתוכם 82 קמ"ר שטחים יבשתיים ו-3.6 קמ"ר שטחי מים. העיר נמצאת 1,641 מטרים מעל פני הים.

## כלכלה
### מרכזי התעסוקה הגדולים
על פי הדו"ח הפיננסי שנתי מקיף של העיר משנת 2011, המעסיקים הגדולים ביותר בעיר היו:

## קישורים חיצוניים

* 

* 

## הערות שוליים

קטגוריה:קולורדו: ערים
קטגוריה:יישובים שהוקמו ב-1859
רוברט יאנג (שחקן)

**רוברט ג'ורג' יאנג** (באנגלית: **Robert George Young**; 22 בפברואר 1907 - 21 ביולי 1998) היה שחקן אמריקאי זוכה פרס גלובוס הזהב לשחקן הטוב ביותר בסדרת דרמה ושלושה פרסי אמי על תפקידיו בסדרת הדרמה "ד"ר מרקוס וולבי" ובקומדיית המצבים "אבא יודע הכי טוב" .

## ביוגרפיה
יאנג נולד בשיקגו, בן למרגרט, אמריקאית ולתומאס יאנג מהגר אירי. למד משחק ב"תיאטרון פסדינה" והתגלה על ידי סוכן כישרונות של חברת ההפקה "מטרו גולדווין מאייר".

## קריירת משחק
### קולנוע
יאנג החל את דרכו בתחום המשחק כשחקן קולנוע בהוליווד בתחילת שנות ה-30 של המאה ה-20 בסרטים "החטא של מדלון קלודט" בתפקיד ד"ר לורנס קלודט, "בית רוטשילד" בתפקיד קפטן פיצרוי, "היום אנו חיים" של הווארד הוקס "הילד מספרד" של לאו מקארי ו"הגמל השחור".

ב-1936 השתתף יאנג בסרטו של אלפרד היצ'קוק "סוכן חשאי" בתפקיד רוברט מרווין. ב-1938 הופיע בדרמה של פרנק בורזייגי  "שלושה חברים".

בתחילת שנות ה-40 הופיע יאנג במערבונים "המעבר הצפון מערבי" של קינג וידור בתפקיד ראשי לצידו של ספנסר טרייסי, "איחוד מערבי" של פריץ לאנג בתפקיד המהנדס ריצ'רד בלייק ובדרמות "הסופה האנושית", "ליידי תהיי טובה" .

ב-1947 שיחק יאנג בדרמה של אדוארד דמיטריק "אש צולבת " בתפקיד החוקר המשטרתי קפטן פינלי. ב-1948 שיחק בקומדיה של וולטר לאנג "יושבת יפה" בתור עורך הדין הארי קינג. ב-1949 שיחק בסרט האישה לבית פורסייט.

### טלוויזיה
יאנג שהיה שחקן הוליוודי מוכר ומצליח החליט בשנת 1954 לעשות הסבה לקריירת טלוויזיה. הוא שיחק עד לשנת 1960 בסדרה הקומית "אבא יודע הכי טוב" בתפקיד סוכן המכירות ג'ים אנדרסון, יאנג זכה להערצה ולהערכה רבה שהתבטאה בזכייה בשני פרסי אמי.

בשנת 1969 החל יאנג לשחק בסדרת הדרמה הרפואית "ד"ר מרקוס וולבי" שהייתה לסדרת הדרמה הראשונה שזכתה בפרס גלובוס הזהב לסדרת הדרמה הטובה ביותר בשנת 1969. יאנג שיחק במשך 7 עונות הסדרה בתפקיד ד"ר מרקוס וולבי, הוא זכה בפרס גלובוס הזהב לשחקן הטוב ביותר בסדרת דרמה ובפרס אמי השלישי שלו בתפקיד ראשי.

## חיים אישיים
יאנג היה אב לארבע בנות מאשתו בטי הנדרסון לה הוא היה נשוי במשך למעלה מ-60 שנה עד לפטירתה. 

יאנג נפטר מנסיבות רפואיות ב-21 ביולי 1998 בווסטרלייק ויליג', קליפורניה בגיל 91. הוא נקבר ב"פארק הזיכרון פורסט לון" שבגלנדייל.

על שמו של יאנג הונצחו כוכבי טלוויזיה ורדיו בשדרת הכוכבים של הוליווד.

## פילמוגרפיה נבחרת

## טלוויזיה
* אבא יודע הכי טוב (1954–1960)
* ד"ר מרקוס וולבי (1969–1976)
* נשים קטנות (1978)

## קישורים חיצוניים

* 

קטגוריה:אמריקאים ילידי אילינוי
קטגוריה:שיקגו: אישים
קטגוריה:ערכים שבהם תבנית בריטניקה אינה מתאימה
קטגוריה:שחקני קולנוע וטלוויזיה אמריקאים
קטגוריה:זוכי אמי בפריים טיים: שחקן ראשי בקומדיה
קטגוריה:זוכי אמי בפריים טיים: שחקן ראשי בדרמה
קטגוריה:זוכי פרס גלובוס הזהב: טלוויזיה: שחקן ראשי בדרמה
קטגוריה:אמריקאים שנולדו ב-1907
קטגוריה:אמריקאים שנפטרו ב-1998
אוניברסיטת וירצבורג

**אוניברסיטת יוליוס מקסימיליאן מווירצבורג** (בגרמנית: **Julius-Maximilians-Universität Würzburg**) היא אוניברסיטה ציבורית העוסקת במחקר ושוכנת בעיר וירצבורג בצפון בוואריה בגרמניה.

## פעילות
האוניברסיטה היא אחד המוסדות האוניברסיטאיים הוותיקים ביותר בגרמניה. היא נוסדה ב-1402 ופעלה עד שנת 1415 ואז נסגרה. האוניברסיטה נפתחה מחדש בשנת 1582 ביוזמתו של יוליוס פון מספלברון (Julius Echter von Mespelbrunn). שמה של האוניברסיטה כיום הוא על שמו של יוליוס פון מספלברון ושל יוזף מקסימיליאן (Maximilian Joseph).

האוניברסיטה של וירצבורג היא אחת האוניברסיטאות המובילות בגרמניה והיא חלק מקבוצת אוניברסיטאות גרמניות הנקראת "U15" העוסקות במחקר-אינטנסיבי. האוניברסיטה גם חברה בקבוצת קוימברה המאחדת בתוכה 39 אוניברסיטאות מאירופה. האוניברסיטאות המאוחדות בקבוצה זו הן מהאוניברסיטאות העתיקות באירופה.

באוניברסיטה 10 פקולטות: תאולוגיה קתולית, משפטים, רפואה פקולטה לאמניות I הכוללת: היסטוריה, גאוגרפיה, שפות מודרניות ותרבות. פקולטה לאמניות II הכוללת: פילוסופיה, פסיכולוגיה, סוציולוגיה וחינוך. פקולטה לביולוגיה, פקולטה לכימיה ורוקחות, פקולטה למתמטיקה ומדעי המחשב, פקולטה לאסטרונומיה ופיזיקה ופקולטה לכלכלה.

9 מזוכי פרס נובל קיבלו את הפרס על מחקרם שנעשה במסגרת האוניברסיטה בכימיה, פיזיקה ורפואה.

## קישורים חיצוניים

* 

* 

קטגוריה:גרמניה: אוניברסיטאות ומכללות
קטגוריה:אוניברסיטת וירצבורג
קטגוריה:U15 (אוניברסיטאות בגרמניה)
קטגוריה:קבוצת קוימברה
סיגורדסון

**סיגורדסון**
* כשם נורווגי (בנורווגית: **Sigurdsson**) הוא שם משפחה.
* כשם איסלנדי (באיסלנדית: **Sigurðsson**), אין שמות משפחה, זהו שם האב (בנו של סיגורד).

קטגוריה:שמות משפחה
קאסאדסי

**קאסאדסי** (בצרפתית: **Casadesus**), היא משפחת מוזיקאים צרפתית נודעת.

קטגוריה:שמות משפחה
מעלה יאיר

ממוזער
**מעלה יאיר** הוא דרך תלולה בדרום מדבר יהודה הקרויה על שם מפקד סיירת צנחנים יאיר פלד (נרצח ב-1959 בידי בדואים בהר הנגב), שאיתר את הנתיב ועמד בראש פריצתו. ראשיתה בחוף ים המלח, ומכאן היא עולה צפונה אל שולי הרמה של דרום מדבר יהודה. מראש המעלה יש תצפית על ים המלח, מצוק ההעתקים והסביבה. 

## תכנון ומטרות
במרץ 1959, שכנע פלד את אלוף פיקוד הדרום, האלוף אברהם יפה, בצורך לפרוץ דרך מראש זוהר לים המלח. העיר ערד עדיין לא הוקמה והכביש היחידי היה כביש באר שבע - דימונה - סדום.
המטרה המבצעית הייתה, למצוא ציר אפשרי להגעה לירושלים מכיוון דרום ומזרח, אם הירדנים ינתקו את ירושלים ממערב, ב"פרוזדור ירושלים".
לשם פריצת הדרך, נזקקו אנשי הסיירת לעבודת ידיים וחומר נפץ להתגבר על מצוקים ומדרגות סלע.
פלד בחר את "מעלה היעלים" (נקב אום אל-ביידון) כשביל אפשרי להכשרה עבור כלי רכב ואכן בשלושה ימי עבודת כפיים מאומצת, הכשירו אנשי הסיירת דרך ירידה לכלי רכב.

## הנצחה
פלד נרצח בעת מסע ניווט עם הסיירת ב-7 בספטמבר 1959 וב-14 באוקטובר 1959, קרא האלוף אברהם יפה את "מעלה יעלים" על שמו: "מעלה יאיר" והקים גלעד בראש המעלה.

בקיץ 2003, חידש גיורא נגרי מעין חרוד את הגלעד באישור רשות שמורות הטבע.
ב-5 באוקטובר 2009, במלאת 50 שנה לנפילתו של פלד, כמו גם 50 שנה לפריצת הדרך למעלה יאיר, הוסר הלוט מעל הגלעד המחודש.

## ראו גם
* יאיר פלד
* מעלה סיירים
* גדעון שני

## לקריאה נוספת
*יוסף ארגמן, **דרך יאיר**, הוצאת הקיבוץ המאוחד, 1982

## קישורים חיצוניים

*עזרא שהרבני, '''המסע בעקבות יאיר פלד חלק ראשון''', מתוך: מגזין BIKEPANEL (חלק שני)

## הערות שוליים

יאיר
קטגוריה:דרכים וכבישים
קטגוריה:חטיבת הצנחנים
פיתון (סוג)

[ממוזער|פיתון סלעים אפריקני טורף [עז]]
**פיתון** (שם מדעי: *Python*) הוא סוג בן 10 מינים של נחשים לא-ארסיים ממשפחת הפיתוניים ההורגים את טרפם על ידי חנק.

הפיתונים חיים ביערות גשם טרופיים ובסוואנות באפריקה ובאסיה.

הגדול בסוג זה הוא מין הנחש הארוך ביותר בעולם - פיתון מרושת (*Python reticulatus*).

**מינים**:

## קישורים חיצוניים

* תוך עשר שניות: נחש פיתון ענק בולע צבי שלם, באתר רשת, 20 ביולי 2017

קטגוריה:טקסונים שתוארו בידי פרנסואה מארי דודין
קטגוריה:פיתוניים
קטגוריה:בעלי חיים שתוארו ב-1803
סנטניאל

**סנטניאל** (אנגלית: **Centennial**) היא עיר במדינת קולורדו שבארצות הברית. סנטניאל היא העיר העשירית בגודלה מבחינת אוכלוסייה בקולורדו. על פי נתוני לשכת מפקד האוכלוסין של ארצות הברית, אוכלוסיית סנטניאל מנתה 100,377 תושבים ב-2010.

## היסטוריה
העיר נוסדה ב-6 בפברואר 2001 בעקבות ההחלטה למזג חלקים ללא ממשל מקומי במחוז אראפהו שבקולורדו. ההחלטה על המיזוג התקבלה במסגרת משאל שנערך ב-12 בספטמבר 2000 כאשר 77% מהקולות תמכו במיזוג. ב-7 בפברואר 2001 סנטניאל קיבלה מעמד של עיר.

הקורפורציה של סנטניאל נבעה בעיקר בעקבות הניסיון של היישוב הסמוך גרינווד לספח חלקים שונים ללא ממשל מקומי לשטחם בניסיון לגרום לכך שכמות משלמי המיסים של היישוב תגדל. בסופו של דבר בבית המשפט נקבע כי לתושבי האזור הזכות להחליט אם ברצונם לעבור קורפורציה על פני סיפוח לתחום גרינווד.

## דמוגרפיה
על פי מפקד האוכלוסין של ארצות הברית, נכון לשנת 2010 היו בעיר 100,377 תושבים ו-60,531 משקי בית. 87.4% מהתושבים הם לבנים, 2.4% אפרו-אמריקאים, 0.4% אינדיאנים, 3.6% אסיאתים ו-0.3% מגזעים אחרים.

## גאוגרפיה
העיר משתרעת על שטח של כ-72 קילומטרים רבועים. העיר נמצאת 1,777 מטרים מעל פני הים.

העיר מחולקת לשנים על ידי כביש בין-מדינתי 25 שחוצה את העיר, רוב מרכזי הבידור והעסקים בעיר מרוכזים בצד המערבי לכביש. גבולות העיר לא סדירים ומעוררים הטיה בקביעת מחוזות בחירה, בפרט באופן גורף בחלקי המגורים המזרחיים בעיר. סנטניאל מתאפיינת בהרבה גבעות, גאיות, וערוצים. השטחים הפתוחים בעיר מלווים בשבילי בילוי בעיר כמו פארק דה קובנד, ותעלת הייליין.

## כלכלה
### מרכזי התעסוקה הגדולים
על פי הדו"ח הפיננסי שנתי מקיף של העיר משנת 2013, המעסיקים הגדולים ביותר בעיר היו:

## קישורים חיצוניים

* 
* אתר האינטרנט של סנטניאל

## הערות שוליים

קטגוריה:קולורדו: ערים
קטגוריה:יישובים שהוקמו ב-2001
שחזור שדה מהירות מתמונות חלקיקים עוקבי זרימה

ממוזער|שמ"ח עו"ז משורי
**שחזור שדה מהירות מתמונות חלקיקים עוקבי זרימה** (בראשי תיבות: **שמ"ח עו"ז**) היא שיטה אופטית להדמיית שדה מהירות בזורם. בשיטה זו מצלמים חלקיקים המפוזרים בתוך זורם בהפרשי זמן ידועים. מתוך שני צילומים עוקבים ניתן לשחזר שדה וקטורי רגעי של מהירויות החלקיקים. שדה זה מדמה בקירוב את שדה מהירות בזורם. טיבו של הקירוב תלוי בצפיפות החלקיקים ובדבקותם בזרימה המאופיינת על ידי מספר סטוקס.

על מנת שהחלקיקים ייראו כנייחים בצילום גם בזרימות מהירות (מספרי ריינולדס גבוהים), יש להאיר את הזורם בחושך לפרק זמן קצר עם הבזק אור "מקפיא מצב". האור המתפזר מהחלקיקים נקלט במצלמה דיגיטלית ותמונת מקומם הרגעי של החלקיקים נשמרת בזיכרון הפנימי של המצלמה. קצב הצילום נקבע בהתאם למהירות הזורם באופן כזה שהזזה של החלקיקים המהירים בזורם בין שתי תמונות סמוכות תהיה כעשרה פיקסלים. כאשר הזיכרון מתמלא נשלחות התמונות למחשב לטובת חישוב והדמיה של רצף שדות מהירות רגעיים.

כדי להימנע מרווית יתר של חיישן המצלמה בעת ההבזק צריך למקם אותה מחוץ לאלומת האור, מה שבתורו דורש כיווניות של ההבזק. בפועל מאירים את הזורם באלומה עם קרני אור מסודרות במישור (שמ"ח עו"ז מישורי) או בנפח (שמ"ח עו"ז טומוגרפי) ומתפזרות מהחלקיקים לפי פיזור מיי, בו רוב האור מתפזר בכיוון הקרן הפוגעת.

## שמ"ח עו"ז מישורי
ממוזער|שמ"ח עו"ז מישורי: שחזור שדה מהירות על ידי מכפלה בהצלבה
זוהי שיטה לשחזור שדה מהירות דו-ממדי בה מאירים את הזורם באלומה מישורית ומקבלים תמונות של חלקיקים בחתך כלשהו המקביל לזרימה. את התמונות מחלקים לאזורים קטנים, המכונים חלונות חקירה, בעלי שטח אופייני של כ-30X30 פיקסלים. מניחים שכל החלקיקים בתוך חלון חקירה אחד נעים בצורה אחידה, כך שהמהירות הרגעית הממוצעת שלהם מדמה את המהירות הרגעית של זורם באותו החלון. וקטורי מהירות של כל החלונות מהווים את השדה הווקטורי הרגעי המקורב, שאותו המטרה לשחזר. בפועל השחזור מתבצע על ידי מציאת וקטור הזזה ממוצעת **D** של חלקיקים בתוך חלון חקירה המתרחשת בזמן Δt ידוע בין שתי הארות עוקבות. מכאן ניתן ליחס לזורם בתוך חלון חקירה זה וקטור מהירות רגעית **v**=**D**/Δt. את וקטור ההזזה **D** קובעים מתוך מכפלה בהצלבה  של שתי תמונות המופיעות בחלון חקירה בזמנים t ו־t+Δt. המשמעות הגאומטרית של המכפלה הזאת היא מציאת חפיפה מרבית בין שתי תמונות על ידי הצלבתן (הזזה של תמונה אחת על גבי השנייה בצעדים של פיקסל אחד).מתמטית, ניתן להסתכל על תמונה כעל פונקציה מרחבית של עוצמת האור *(I(x,y*. מכפלה בהצלבה של שתי פונקציות המתארות שתי תמונות עוקבות היא בעצמה פונקציה אשר תלויה בתזוזה הדדית של התמונות (Dx, Dy):

*I*I’(D<sub>x</sub>,D<sub>y</sub>)* = ∫∫**₵** *I(x,y)*|t•*I’(x+D<sub>x</sub>,y+D<sub>y</sub>)|<sub>t+Δt</sub>dxdy* ₵ האינטגרציה מתבצעת על חלון חקירה

מקסימום של הפונקציה (I*I’(Dx,Dy מתקבל עבור מצב החפיפה המרבית בין התמונות,(**D**=(Dx,Dy

## לקריאה נוספת

* Raffel, M.; Willert, C.; Wereley, S.; Kompenhans, J. (2007)., **Particle Image Velocimetry: A Practical Guide.**, Springer-Verlag. 


## קישורים חיצוניים

קטגוריה:מדידה
קטגוריה:הידרודינמיקה
שקאלזן גאשי

**שקאלזן גאשי** (באלבנית: **Shkëlzen Gashi**; נולד ב-15 ביולי 1988) הוא כדורגלן עבר אלבני ששיחק בעמדת הקשר.

## קריירת מועדונים
גאשי התחיל את הקריירה שלו בפ.צ. ציריך, ב-12 באוגוסט 2008 הוא ערך את הבכורה שלו בקבוצה הבוגרת בהפסד 1–3 נגד סנט גאלן. ב-6 בדצמבר 2007 הוא ערך את הופעת הבכורה שלו בגביע אופ"א בהפסד 0–1 נגד ספרטק מוסקבה. לאחר שהושאל לשפהאוזן ולבלינצונה, בינואר  חתם בנשאטל גזמאקס ולאחר מכן עבר לאראו.

בקיץ  הוא עבר לגראסהופרס ציריך, ב-15 ביולי 2012 הוא ערך את הופעת הבכורה שלו בליגה בהפסד 0–2 נגד פ.צ. סיון. ב-24 בנובמבר 2012 הבקיע את שער הבכורה שלו בגראסהפורס בתיקו 1-1 שוב נגד פ.צ. סיון. את עונת  סיים גאשי עם 5 שערים ב-28 משחקי ליגה. ב-14 ביולי 2013 הבקיע את שער הבכורה שלו בעונה זו בניצחון 0–2 נגד סנט גאלן. ב-16 במרץ 2014, גאשי הבקיע את השלושער הראשון שלו בקריירה בניצחון 2–4 נגד פ.צ. סיון. בסיום העונה גאשי זכה בתואר "מלך השערים" בליגה עם 19 שערים.

ב-28 ביוני 2014, חתם גאשי ל-4 שנים בפ.צ. בזל תמורת 3 מיליון אירו, ומשכורת של מיליון אירו לעונה. ב-19 ביולי 2014 הוא ערך את הופעת הבכורה שלו בליגה בניצחון 1–2 נגד אראו בו הוא גם בישל את השער השני של קבוצתו. ב-27 ביולי 2014 הוא הבקיע את שער הבכורה שלו בניצחון 0–3 נגד לוצרן.

ב-1 בפברואר 2016 עזב לראשונה את שווייץ וחתם בקולורדו ראפידס מה-MLS.

ב-2 בינואר 2020 חזר לאראו, בה חתם לשלוש שנים.

ב-25 במאי 2023 הודיע על פרישה ממשחק.

## קריירה בינלאומית
בצעירותו, גאשי שיחק בנבחרת הצעירה ובנבחרת הנוער של שווייץ. בשנת  החליט לשחק עבור נבחרת אלבניה, וב-14 באוגוסט ערך את הופעת הבכורה שלו במשחק ידידות בניצחון 0–2 נגד . ב-11 באוקטובר 2013 הוא ערך את הופעת הבכורה שלו בנבחרת במשחק רשמי בהפסד 1–2 נגד . ב-29 במרץ 2015 הבקיע את שער הבכורה שלו בנבחרת בניצחון 1–2 נגד .

## תארים
; פ.צ. ציריך
*אליפות שווייץ: 

; גראסהפורס ציריך
*הגביע השווייצרי: 

;פ.צ. בזל
* אליפות שווייץ: 

; אישיים
*נעל הזהב בליגה השווייצרית: 

## קישורים חיצוניים

קטגוריה:כדורגלנים אלבנים
קטגוריה:קשרי כדורגל אלבנים
קטגוריה:חלוצי כדורגל אלבנים
קטגוריה:כדורגלנים שווייצרים
קטגוריה:קשרי כדורגל שווייצרים
קטגוריה:חלוצי כדורגל שווייצרים
קטגוריה:ציריך: כדורגלנים
קטגוריה:כדורגלני פ.צ. ציריך
קטגוריה:כדורגלני שפהאוזן
קטגוריה:כדורגלני בלינצונה
קטגוריה:כדורגלני נשאטל גזמאקס
קטגוריה:כדורגלני אראו
קטגוריה:כדורגלני גראסהופרס ציריך
קטגוריה:כדורגלני פ.צ. בזל
קטגוריה:כדורגלני קולורדו ראפידס
קטגוריה:כדורגלני נבחרת אלבניה
קטגוריה:כדורגלני יורו 2016
קטגוריה:אלבנים שנולדו ב-1988
קטגוריה:שווייצרים שנולדו ב-1988
מאיר דורון

**מאיר דורון (דירינגר)** (6 באפריל 1938 - 20 במאי 2011) היה מנכ"ל עיריית תל אביב-יפו, סגן וממלא מקום ראש עיריית רמת השרון. קודם לכן היה קצין צה"ל בדרגת אלוף-משנה, כיהן כמפקד אגד ארטילרי 282 וכסגן קצין תותחנים ראשי.

## ביוגרפיה
דורון נולד בפתח תקווה, בנעוריו היה שחקן כדוריד מצטיין ושיחק במכבי פתח תקווה ובנבחרת ישראל. במאי 1956 התגייס לצה"ל ושירת בחיל התותחנים. סיים בהצטיינות קורס קצינים ושירת כקצין ומפקד סוללה בגדוד 403 ומדריך בקורס קצינים תותחנים. עבר לחטיבת הצנחנים ושימש בה סגן מפקד גדוד מרגמות כבדות מוצנח ומדריך ראשי, כמו כן הדריך בבה"ד 1. ב-1965 מונה למפקד גדוד 332, גדוד מרגמות כבדות מוצנח. הוא פיקד על הגדוד במלחמת ששת הימים ושימש מפקד הסיוע הארטילרי של חטיבת הצנחנים בפיקודו של רפאל איתן. לאחר המלחמה שימש סגן מפקד גדוד 403 ולאחר לימודים בפו"ם מונה למפקד גדוד 402, עליו פיקד במהלך מלחמת ההתשה. בשנים 1974 עד 1976 פיקד על אגד ארטילרי 282, לאחר מכן שימש מפקד התותחנים בפיקוד המרכז וסגן קצין תותחנים ראשי. כמו כן שירת כמדריך בפו"ם ומדריך ראשי במרכז לאימון מפקדות.

לאחר שחרורו מונה ב-1984 למנכ"ל המועצה המקומית רמת השרון. ב-1987 מונה לסגן מנכ"ל עיריית תל אביב-יפו ובעקבות פרישתו הכפויה של אלי עשת מונה ב-1993 למנכ"ל העירייה. הוא כיהן בתפקיד עד 1999. לאחר מכן התמודד על ראשות מועצת רמת השרון אך הפסיד בהפרש זעום של 10 קולות לגבי פארן וכיהן כחבר מועצה. שימש מנכ"ל בפועל של חברת השיכון "חלמיש". בבחירות ב-2003 התמודד פעם נוספת ולאחר ההפסד מונה לסגן וממלא מקום ראש העירייה יצחק רוכברגר.

נפטר ממחלת הסרטן ב-2011. היה נשוי לנימה ואב לשלושה בנים ובת. נטמן בבית העלמין ברמת השרון. לאחר מותו נקרא על שמו בית ספר יסודי בשכונת נווה גן ברמת השרון.

## לקריאה נוספת
*תא"ל (מיל') אורי מנוס, **קרב חייו**, ביטאון תמיד תותחן, מאי 2011

## קישורים חיצוניים
* מאיר דורון באתר בית ספר דורון ברמת השרון
* 
* מאיר דורון (דירינגר) ז”ל, אתר אבלים
* מאיר דורון באתר עיריית רמת השרון

## הערות שוליים

קטגוריה:אלופי-משנה בצה"ל
קטגוריה:מפקדי גדודים בחטיבה 215
קטגוריה:מפקדי אגד ארטילרי 282
קטגוריה:מנכ"לים יוצאי שירות קבע בצה"ל
קטגוריה:חברי מועצת רמת השרון
קטגוריה:מנכ"לי עיריית תל אביב-יפו
קטגוריה:שחקני כדוריד ישראלים
קטגוריה:פתח תקווה: ספורטאים
קטגוריה:מפקדי תותחנים פיקוד המרכז
קטגוריה:אישים הקבורים בבית הקברות מורשה
קטגוריה:ישראלים שנפטרו מסרטן
קטגוריה:רמת השרון: אנשי צבא
קטגוריה:מפקדי גדודים במלחמת ששת הימים
קטגוריה:חיילי חיל התותחנים במלחמת סיני
קטגוריה:ישראלים שנולדו ב-1938
קטגוריה:ישראלים שנפטרו ב-2011
גרינוויל (קרוליינה הצפונית)

**גרינוויל** (באנגלית: **Greenville**) היא בירת מחוז פיט במדינת קרוליינה הצפונית בארצות הברית. בעיר מתגוררים כ-92,000 תושבים (נכון ל-2019), והיא העיר העשירית בגודלה בקרוליינה הצפונית.

## היסטוריה
גרינוויל נוסדה ב-1771 כמרטינסבורו, על שם מושל קרוליינה הצפונית באותו זמן ג'וזאיה מרטין. ב-1774 העיירה הועברה למיקומה הנוכחי, על הגדה הדרומית של נהר טר (Tar) ובמרחק של חמישה קילומטרים מהמיקום המקורי. ב-1786, לאחר מלחמת העצמאות של ארצות הברית, שם העיירה שונה ל"גרינסוויל", כהוקרה לגנרל האמריקאי נתנאל גרין. בהמשך השם קוצר לשם הנוכחי, גרינוויל.

במחצית השנייה של המאה ה-19 גרינוויל הפכה למרכז ייצוא אזורי של כותנה וטבק, שהועברו בנהר טר אל האוקיינוס האטלנטי. כעבור מאה שנים העיר התחילה לעבור תהליך תיעוש והוקמו בה מפעלים רבים.

ב-1999 הוריקן פלויד גרם לכך שנהר טר עלה עד גדותיו והעיר הוצפה, אך לא היו נפגעים בנפש.

## חינוך
בעיר נמצאת אוניברסיטת מזרח קרוליינה (East Carolina University), אחת האוניברסיטאות הגדולות בקרוליינה הצפונית, ועוד מספר מכללות.

## תחבורה
את העיר משרת שדה התעופה פיט-גרינוויל המציע טיסות לעיר שארלוט במערב קרוליינה הצפונית. השדה נמצא במרחק של 3 קילומטרים צפונית למרכז גרינוויל.

## קישורים חיצוניים

* 
* 

קטגוריה:קרוליינה הצפונית: ערים
קטגוריה:יישובים שהוקמו ב-1771
אנדרטת ולינגטון (דבלין)

**אנדרטת ולינגטון** (באנגלית: **Wellington Testimonial** באירית: **Teistiméireacht Wellington**) היא אנדרטה בצורת אובליסק שנועדה להנצחת ארתור ולסלי, הדוכס מוולינגטון, אשר הוקמה בפיניקס פארק שבדבלין, אירלנד. גובה האובליסק הוא 62 מטרים, ולפיכך הוא נחשב לגבוה ביותר באירופה והשני בגובהו בעולם.

האנדרטה ממוקמת בפינה הדרום-מזרחית של פיניקס פארק, בין דרך קונינגהאם מדרום לשדרות צ'סטרפיילד (החוצה את הפארק) מצפון. במרחק כ-80 מטרים מהאנדרטה ומצידה השני של דרך קונינגהאם, עובר נהר הליפי החוצה את העיר דבלין. בנוסף, בקרבת האנדרטה ממוקמות תחנת הרכבת יוסטון, בניין בית המשפט העליון ומפקדת הצבא.

## הקמה ועיצוב האנדרטה
האנדרטה הוקמה מתוך כוונה להנציח את תרומתו של ארתור ולסלי, הדוכס מוולינגטון, כשנתיים לאחר שעמד בראש הקואליציה שהביסה את נפוליאון בונפרטה בקרב ווטרלו, והפך כך לאחד מהגיבורים הצבאיים החשובים של בריטניה בתקופה. בתקופה זו הוקמו מספר אתרים לציון הניצחון, ורבים מהם התרכזו בדמותו של ולינגטון. חשיבות ההקמה של אנדרטה לכבודו בדבלין נובעת מכך שזו עיר הולדתו. העבודה על האנדרטה התחילה בשנת 1817 בעיצובו של האדריכל האנגלי סר רוברט סמירק, אך בשנת 1820 נגמרו התקציבים לבנייתה והיא נותרה בלתי גמורה למשך מספר עשורים. רק ב-18 ביוני 1861 האנדרטה הושלמה ונפתחה לציבור.

כשהעבודה על האנדרטה החלה, היא יועדה להיות אנדרטה לכבוד ולינגטון (Testimonial), אך היא הושלמה לבסוף רק כעשור אחרי שנפטר, ולכן נחשבה אנדרטה לזכרו (Monument). בנוסף, בתוכנית המקורית לצד האובליסק היה מיועד להיות פסל ברונזה של ולינגטון רכוב על סוס, אך בעיות תקציב הביאו לביטול תוכנית זו.

לאורך ארבע הדפנות של בסיס האובליסק ישנם ארבעה לוחות ברונזה, הראשון מכיל כתובת לזכרו בעוד ששלושת האחרים מכילים תבליטים המתארים חלקים חשובים בחייו; 'חופש דתי ואזרחי' (של הפסל ג'ון הוגאן), 'ווטרלו' (של הפסל תומאס פארל) ו-'מלחמות הודו' (של הפסל ג'וסף רובינסון קירק). לוחות הברונזה נוצרו מתותחים שנלקחו שלל במהלך קרב ווטרלו (נוהג נפוץ בתקופה).

על שם האנדרטה נקראת גם 'דרך ולינגטון' אשר עוברת בסמוך לה בתוך הפארק.

## תמונות

Phoenix Park. Dublin. Co. Dublin Ireland.jpg|מראה מתחילת המאה ה-20
WellingtonMonument1.jpg|כתובת הברונזה לזכרו
WellingtonMonument3.jpg|התבליט 'מלחמות הודו'
WellingtonMonument2.jpg|התבליט 'חופש דתי ואזרחי'


## קישורים חיצוניים

* אודות עיצוב האנדרטה, באתר 'Archiseek'
* האנדרטה , באתר 'Visit Dublin'

קטגוריה:עמודי הנצחה
קטגוריה:דבלין: מבנים
קטגוריה:ארתור ולסלי, הדוכס הראשון מוולינגטון
קטגוריה:אובליסקים
קטגוריה:אירלנד: אנדרטאות
קטגוריה:אנדרטאות לחיילי בריטניה
מצר טאיוואן

**מצר טאיוואן** (או **מצר פורמוזה** שנגזר משם שניתן על ידי הפורטוגזים לאי טאיוואן – Ilha Formosa, דהיינו "האי היפה"; נודע גם בכינוי "**התעלה השחורה**") הוא מצר ים בין המחוז הסיני פוג'יין ממערב לבין האי טאיוואן ממזרח. המצר מקשר בין ים סין הדרומי שמדרום לו לבין ים סין המזרחי שמצפונו.

רוחבו של המצר בנקודה הצרה ביותר הוא 130 ק"מ (בין שינג'ו שבטאיוואן לבין פּינג-טאן שבסין) בצפון, והוא נפתח לכדי 180 ק"מ במרכז. עומקו הממוצע הוא כ-60 מטר (לעומת זאת, בתעלת פנגו מגיע עומקו ל-177 מ') ואורכו כ-380 ק"מ.

ערי הנמל העיקריות לחופי המצר הן פוג'ואו (בירת המחוז פוג'יין הסיני), שיאמן, וגאושיונג.

במצר שוכנים איים רבים: ג'ינמן, שיאמן, פּינג-טאן  ומאדזו סמוכים לחופה הדרום-מזרחי של סין, בעוד שאיי פנגו ממוקמים כ-50 ק"מ מערבית לחופה של טאיוואן ומופרדים ממנה על ידי תעלת פנגו. הפצצה ארטילרית של צבא השחרור העממי הסיני על איי ג'ינמן (כ-2 ק"מ בלבד מפרידים אותם מהחוף של פוג'יין או משיאמן) ומאצו (הממוקמים מזרחית לפוג'ואו), הנשלטים על ידי טאיוואן ומהווים חלק מהפרובינציה הטאיוואנית פוג'יין , עמדה ברקע לסכסוך בין סין לטאיוואן בשנים 1954–1955 ובשנת 1958 (משבר מצרי טאיוואן הראשון  ומשבר מצרי טאיוואן השני , בהתאמה).

בדצמבר 2008 חודשו לראשונה מאז שנת 1949 טיסות ישירות, משלוחי דואר ותובלה ימית (ובכלל זה בין הנמלים משני צדי המצר) בין סין לטאיוואן, קשרים שזכו לכינוי "Three Links" .

נתיב השיט משמש תכופות את אוניות המכולות (לאורך החוף הסיני) וסירות דיג. כמו כן, הוא משמש את סחר הטרנזיט באנרגיה – שינוע נפט גולמי, גז טבעי נוזלי, בנוסף למצר לוזון, בדרכו מהמפרץ הפרסי, אפריקה ואוסטרליה ליפן וקוריאה הדרומית.

## ראו גם
* משבר מצרי טאיוואן השלישי

## לקריאה נוספת

## קישורים חיצוניים

* מבוא לטאיוואן, באתר הרדיו הבינלאומי של סין 

* 

## הערות שוליים

[ימין|ממוזער|270px|העיר [שיאמן כפי שנשקפת מהמקום הגבוה ביותר (הר Lit-kong-giam) באי המתוייר גולאנגיו שבמצר טאיוואן]]

קטגוריה:קצרמר גאוגרפיה של סין
טאיוואן
טאיוואן
טאיוואן
טאיוואן
קטגוריה:ים סין המזרחי
פורט ויין

**פורט ויין** (באנגלית: **Fort Wayne**) היא בירת מחוז אלן במדינת אינדיאנה בארצות הברית. העיר נמצאת בצפון-מזרח אינדיאנה, בקרבת המקום בו נשפכים הנהרות סנט מריס וסנט ג'וזף לנהר מאמי. בעיר מתגוררים כ-250,000 תושבים (נכון ל-2010), מה שהופך אותה לעיר השנייה בגודל אוכלוסייתה באינדיאנה, אחרי הבירה אינדיאנפוליס. במטרופולין של העיר מתגוררים כ-415,000 איש (נכון ל-2010).

## היסטוריה
הראשונים שהתיישבו במקום היו בני שבט המיאמי הילידי. באמצע המאה ה-17 הם הקימו במקום בו נמצאת כיום פורט ויין את קקיונגה, שהייתה בירתם.

בשנות ה-80 של המאה ה-17 הגיעו למקום סוחרים צרפתים שהקימו תחנת מסחר ליד קקיונגה, בגלל המיקום האסטרטגי שלה בין הימות הגדולות ונהר מיסיסיפי. ב-1697 הם בנו במקום את מבצר מיאמי, כחלק משורת ביצורים בין קוויבק וסנט לואיס.

לאחר הפסדה של צרפת במלחמת הצרפתים והאינדיאנים בחצי השני של המאה ה-18 האזור הועבר לשליטת בריטניה. ב-1763, לאחר המלחמה, מספר קבוצות ילידים באזור מרדו בשלטון הבריטי והשתלטו מחדש על מבצר מיאמי. האזור נשאר בשליטתם גם לאחר היווצרותה של ארצות הברית.

ב-1790 נשיא ארצות הברית ג'ורג' וושינגטון הורה לצבא ארצות הברית להשתלט ולאבטח את אינדיאנה. האמריקאים נלחמו נגד בני המיאמי בהנהגתו של הצ'יף צב קטן, אך הפסידו בשני קרבות. בקרב השלישי הצבא בהנהגתו של הגנרל אנתוני ויין הצליח לנצח את הילידים והחריב את קקיונגה. לאחר מכן האמריקאים ניסו להתחיל במסע ומתן עם בני המיאמי, אך לאחר שהאחרונים לא הסכימו הם הביסו אותם בקרב נוסף ב-20 באוגוסט 1794. ב-22 באוקטובר 1794 האמריקאים הקימו במקום את מבצר פורט ויין, כהוקרה לגנרל.

ב-1819, שלוש שנים לאחר שאינדיאנה הפכה למדינה, המבצר נסגר ולידו נוצרה התיישבות שקיבלה את שמו. ב-3 בינואר 1829 ההתיישבות קיבלה מעמד של עיירה וב-22 בפברואר 1840 העיירה קיבלה מעמד של עיר. העיר החדשה המשיכה לגדול ב-1854 עם סיום בנייתה של מסילת רכבת שקישרה בין פיטסבורג בפנסילבניה ושיקגו באילינוי ועברה בפורט ויין.

ב-1913 שלושת הנהרות בסביבת העיר עלו על גדותיהם והותירו 15,000 תושבים חסרי בית. באותה שנה נפתח גם כביש לינקולן שעבר בעיר והיה הכביש הראשון שקישר בין החוף המזרחי והחוף המערבי בארצות הברית.

העיר והמפעלים בה נפגעו קשות מהשפל הגדול שהחל ב-1929, אם כי הוא לא מנע את בניית גורד השחקים הראשון באינדיאנה, מגדל בנק לינקולן, שהוקם בפורט ויין ב-1930. הכלכלה בעיר התאוששה לחלוטין כמו ביתר ארצות הברית לאחר מלחמת העולם השנייה.

## כלכלה
מימיה הראשונים כלכלת העיר מבוססת על תעשייה ולמספר תאגידים גדולים בארצות הברית יש מפעלים בעיר. בין היתר מייצרים בעיר חלקים לכלי רכב וכן מוצרי חשמל ואלקטרוניקה. כמו כן יש בעיר תעשיית ביטחון גדולה.

## גאוגרפיה
### אקלים
פורט ויין נמצאת באזור בו שורר אקלים יבשתי לח, עם חורפים קרים יחסית וגשומים וחורפים עם כמות שלגים מתונה. ממוצע המשקעים השנתי עומד על 973.8 מילימטרים.

## חינוך
בעיר פועלות מספר אוניברסיטאות, בהן אוניברסיטת אינדיאנה-אוניברסיטת פרדו פורט ויין ואוניברסיטת סנט פרנסיס.

## תחבורה
את העיר משרת נמל התעופה הבינלאומי פורט ויין, הנמצא במרחק של כ-13 קילומטרים דרום-מערבית לעיר. הנמל מציע טיסות למספר ערים מרכזיות באזור, כמו שיקגו. בנוסף מצפון לעיר נמצא שדה התעופה סמית', המשמש בעיקר לתעופה כללית.

בעיר עובר כביש בין-מדינתי 69, המקשר בין המדינות מישיגן וטקסס.

## ערים תאומות
* 
* 
* 
* 

## קישורים חיצוניים

* 
* 

## הערות שוליים

קטגוריה:אינדיאנה: ערים
קטגוריה:יישובים שהוקמו ב-1794
משה לוי (קצין תותחנים)

**משה לוי** (24 בנובמבר 1933 – 21 במרץ 1977) היה קצין צה"ל בדרגת אלוף-משנה, פיקד על אגד ארטילרי 282 במלחמת יום הכיפורים.

לוי, בנם של רחל ואלברט, נולד בעיר רוסה שבבולגריה. עלה עם משפחתו ב-1948 ולמד בתיכון מונטיפיורי בתל אביב. לאחר מכן למד בטכניון ובאוניברסיטת בר-אילן. ביולי 1953 התגייס לצה"ל ושירת בחיל התותחנים. במלחמת סיני שימש מפקד סוללה. בתחילת שנות השישים שימש סגן מפקד גדוד 402. במלחמת ששת הימים פיקד על גדוד 338, גדוד מרגמות 120 מ"מ ושימש מפקד הסיוע החטיבתי של חטיבה 5. לאחר מכן פיקד על קורס קציני תותחנים ובמלחמת ההתשה פיקד על גדוד 404. ב-1971 מונה לסגן מפקד אגד ארטילרי בסיני. במלחמת יום הכיפורים פיקד על אגד ארטילרי 282 של אוגדה 210. האגד הוקם במסגרת שלדית זמן קצר לפני המלחמה. תחת פיקודו סייע האגד בקרבות הבלימה וההבקעה ברמת הגולן. שימש סגן מפקד אוגדה ובתפקידו האחרון בשירות שימש קצין אג"ם של פיקוד הדרום. במהלך שירותו היה גם בשליחות ביטחונית באירופה.

ב-1977 נהרג בתאונת דרכים. הותיר אחריו אישה ובת, נטמן בבית העלמין הצבאי קריית שאול.

## קישורים חיצוניים
* 
* 
* 

קטגוריה:ישראלים ילידי בולגריה
קטגוריה:בוגרי תיכון מונטיפיורי
קטגוריה:אלופי-משנה בצה"ל
קטגוריה:מפקדי גדודים בחטיבה 282
קטגוריה:מפקדי אגד ארטילרי 282
קטגוריה:קציני אג"ם של פיקוד הדרום
קטגוריה:הרוגי תאונות דרכים בישראל
קטגוריה:חללי צה"ל
קטגוריה:מפקדי חטיבות במלחמת יום הכיפורים
קטגוריה:מפקדי פלוגות במלחמת סיני
קטגוריה:מפקדי גדודים במלחמת ששת הימים
קטגוריה:חיילי חיל התותחנים במלחמת סיני
קטגוריה:חיילי חיל התותחנים במלחמת ששת הימים
קטגוריה:אישים הקבורים בבית הקברות הצבאי קריית שאול
קטגוריה:ישראלים שנולדו ב-1933
קטגוריה:ישראלים שנפטרו ב-1977
ירון מאיר

**ירון מאיר** (נולד ב-9 בספטמבר 1959) הוא דיפלומט ישראלי המכהן כשגריר ישראל בווייטנאם ובלאוס.

מאיר נולד וגדל בעין השופט. יש לו תואר ראשון במדע המדינה מאוניברסיטת חיפה.

הוא החל את שירותו במשרד החוץ בשנות ה-90. בין תפקידיו כיהן כקונסול ישראל בהודו, וכציר בשגרירות ישראל בהונגריה. כשגריר ישראל במיאנמר בשנים 2008–2012 וכשגריר ישראל בנפאל בשנים 2014–2017. 

בדצמבר 2021 נבחר לתפקיד שגריר ישראל בווייטנאם, במקום נדב אשכר. הוא החל לכהן בתפקיד והגיש את כתב האמנתו לנשיא וייטנאם נווין סואן פוק באוגוסט 2022.

## ראו גם
* יחסי ישראל–מיאנמר
* יחסי וייטנאם–ישראל

## קישורים חיצוניים
* מר ירון מאיר באתר שגרירות ישראל בווייטנאם 

## הערות שוליים

קטגוריה:שגרירי ישראל
קטגוריה:עובדי משרד החוץ
קטגוריה:שגרירי ישראל במיאנמר
קטגוריה:שגרירים בווייטנאם
קטגוריה:שגרירים בלאוס
קטגוריה:עין השופט: אישים
קטגוריה:שגרירי ישראל בנפאל
קטגוריה:ישראלים שנולדו ב-1959
ארבאדה

**ארבאדה** (אנגלית: **Arvada**) היא עיר במדינת קולורדו שבארצות הברית. העיר נמצאת 11 קילומטר צפונית-מערבית מבירת קולורדו, דנוור. על פי הערכת לשכת מפקד האוכלוסין של ארצות הברית, מתגוררים בעיר 109,745 נכון ליולי 2012, מה שהופך את עיר זו לעיר השביעית בגודלה מבחינת אוכלוסייה במדינת קולורדו.

## היסטוריה
ב-1 באוגוסט 1876 קולורדו נוספה למדינות ארצות הברית, העיר ארבאדה נוסדה רשמית ב-14 באוגוסט 1904. בהיותה קהילה חקלאית תוססת, נקראה העיר בכינוי "בירת הסלרי העולמית".

ארבאדה גדלה במהירות במשך המחצית השנייה של המאה ה-20 כפרוור ליד דנוור. בסוף המילניום, אוכלוסיית ארבאדה גדלה ל-100,000 תושבים.

### פיגוע הירי
ב-9 בדצמבר 2007, מת'יו מארי נכנס למרכז הנוצרי 'Youth With A Mission' בארבאדה, ולאחר שלא אפשרו לו להעביר את הלילה במעונות, פתח באש והרג שני אנשים ופצע שניים אחרים.

ב-12 בדצמבר, שלושה ימים לאחר מכן, נערכה אזכרה, ובה מנהיגי 'Youth With a Mission'  סלחו למשפחתו של מארי על האירוע.

## גאוגרפיה ואוכלוסין
על פי לשכת מפקד האוכלוסין של ארצות הברית, שטחה הכולל של העיר הוא 85 קמ"ר, אשר מתוכם 84.6 קמ"ר אדמה ו-0.52 קמ"ר מים.

נכון למפקד האוכלוסין של ארצות הברית לשנת 2010, היו בעיר 106,433 תושבים, 42,701 משקי בית ו-28,927 משפחות. 89.08% מהתושבים הם לבנים, 0.9% אפרו אמריקאים, 0.8% אינדיאנים, 2.2% אסיאתים, 3.5% מגזע אחר ו-2.7% משני גזעים או יותר. צפיפות האוכלוסייה הייתה 1,207.6 נפש לקמ"ר. כמו כן היו בעיר 44,427 יחידות דיור בצפיפות ממוצעת של 469.7 דירות לקמ"ר. 

ההכנסה החציונית למשק בית בעיר הייתה $66,125 וההכנסה החציונית למשפחה הייתה $78,591 (כאשר ההכנסה החציונית לגברים הייתה $42,126, לעומת $30,802 לנשים). ההכנסה לנפש בעיר הייתה $24,679. כ-4.6% מהמשפחות ו-6.4% מהאוכלוסייה בעיר היו מתחת לקו העוני.

## תושבים נודעים
* קארל רוב (נולד ב-1950), יועץ פוליטי, אחד האישים המקורבים ביותר לנשיא ארצות הברית לשעבר ג'ורג' ווקר בוש.
* בייב דידריקסון (נולדה ב-1911), ספורטאית רב תחומית, אלופה אולימפית ושיאנית עולם במגוון מקצועות באתלטיקה קלה, נחשבת לאחת הספורטאיות הגדולות בהיסטוריה.
* קלייב קאסלר (נולד ב-1931), סופר פופולרי

## ערים תאומות
* 
* 

## קישורים חיצוניים

* 

קטגוריה:קולורדו: ערים
קטגוריה:יישובים שהוקמו ב-1904